SET สัปดาห์หน้าแกว่งตัวระหว่างรอผลประชุมเฟด
บล.ดีบีเอส วิคเคอร์ส มองแนวโน้มการลงทุนสัปดาห์หน้าเชื่อว่าดัชนีจะแกว่งตัว พร้อมให้ติดตามการประชุมธนาคารกลางสหรัฐ ส่วนเรื่องกรีซจะมีน้ำหนักอีกทีในช่วงก่อนสิ้นเดือน พร้อมให้แนวรับ 1,470-1,480 จุด ส่วนแนวต้าน 1,520-1,530 จุด
12 มิ.ย. 2558

น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยวันนี้ (12 มิ.ย.) ปรับตัวลงรับแรงเทขายทำกำไรจากหุ้นในกลุ่มแบงก์ และพลังงาน ขณะที่ตลาดยังไม่มีปัจจัยบวกใหม่เข้ามา ทำให้เป็นลักษณะของการเก็งกำไรเป็นรอบๆ ด้านตลาดหุ้นภูมิภาคเคลื่อนไหวทั้งในแดนบวก-ลบ โดยตลาดฯยังไม่ได้มีปัจจัยอะไรเป็นพิเศษ
แนวโน้มการลงทุนในสัปดาห์หน้าเชื่อว่าดัชนีจะแกว่งตัว พร้อมให้ติดตามการประชุมธนาคารกลางสหรัฐ (FED) ในวันที่ 16-17 มิ.ย. โดยให้ดูถ้อยแถลงของประธานเฟดว่าจะมีการส่งสัญญาณเรื่องการปรับขึ้นอัตราดอกเบี้ยหรือไม่
ส่วนเรื่องกรีซ ระหว่างนี้ไปจนถึงสิ้นเดือนก็คงจะเป็นลักษณะของการต่อรองกันระหว่างเจ้าหนี้และลูกหนี้ ซึ่งระหว่างนี้กรีซคงจะยังไม่มีแรงกดดัน เนื่องจากได้รวมยอดหนี้ไปจ่ายทีเดียวสิ้นเดือนนี้ ดังนั้นเรื่องของกรีซคงจะมีน้ำหนักอีกทีในช่วงก่อนสิ้นเดือน พร้อมให้แนวรับ 1,470-1,480 จุด ส่วนแนวต้าน 1,520-1,530 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
JAS ปิดที่ 6.25 บาท เพิ่มขึ้น 0.05 บาท
TASCO 19.00 บาท เพิ่มขึ้น 1.30 บาท
PTT ปิดที่ 339.00 บาท ลดลง 4.00 บาท
AOT ปิดที่ 310.00 บาท ลดลง 4.00 บาท
BTS ปิดที่ 10.00 บาท ไม่เปลี่ยนแปลง
 
ที่มา: สำนักข่าวอินโฟเควสท์